b'\n_START_ARTICLE_\nLeves\n_START_PARAGRAPH_\nLeves (latinsko ed. levis) so bili s kopji oboro\xc5\xbeeni spopadniki v vojski zgodnje Rimske republike. Obi\xc4\x8dajno so bili iz najrevnej\xc5\xa1ih slojev rimske dru\xc5\xbebe in si zato niso mogli privo\xc5\xa1\xc4\x8diti veliko voja\xc5\xa1ke opreme. Oboro\xc5\xbeeni so bili z ve\xc4\x8d lahkimi metalnimi kopji. V legiji je bilo pribli\xc5\xbeno 300 levesov, ki za razliko od drugih vrst pehote niso imeli posebnih enot, ampak so bili po skupinah dodeljeni enotam te\xc5\xbeje oboro\xc5\xbeenih hastatov. Njihova glavna naloga na bojnem polju je bila nadlegovanje sovra\xc5\xbenika z metanjem kopij in podpora te\xc5\xbeje oboro\xc5\xbeeni pehoti. Podobno vlogo so imeli tudi akcenzi in rorariji.\n_START_SECTION_\nZgodovina in razvoj\n_START_PARAGRAPH_\nLeves so verjetno nastali iz starih najbolj revnih razredov vojske etru\xc5\xa1\xc4\x8danskih kraljev med reformo Marka Furija Kamila okoli leta 386 pr. n. \xc5\xa1t..  V bojni formaciji so stali za zelo veliko falango, ki je bila podobno oboro\xc5\xbeena kot leves. Njihova naloga je bila z metanjem kopij podpirati prednje vrste pehote in delovati kot za\xc5\xa1\xc4\x8ditnica. Med samnitskimi vojnami in po katastrofalnem porazu v bitki z galskim vojskovodjem Brenom so Rimljani spoznali, da so nasprotnikove manj\xc5\xa1e in bolj gibljive enote mnogo bolj primerne za razgiban teren srednje Italije kot njihova velika falanga.\n_START_SECTION_\nKamilski sistem\n_START_PARAGRAPH_\nVoja\xc5\xa1ki sistem, ki so ga Rimljani podedoval od Etru\xc5\xa1\xc4\x8danov, je bil v rabi do 4. stoletja pr. n. \xc5\xa1t., \xc4\x8deprav je bila njegova u\xc4\x8dinkovitost vpra\xc5\xa1ljiva, saj je bil primeren samo proti manj\xc5\xa1im lokalnim nasprotnikom. Ko Galci leta 390 pr. n. \xc5\xa1t. napadli Etrurijo, so njeni prebivalci zaprosili za pomo\xc4\x8d Rimljane. Slednji so jim poslali majhen kontingent vojakov, kar je izzvalo splo\xc5\xa1en galski napad na Rim. Rimska vojska je bila v bitki pri Aliji popolnoma uni\xc4\x8dena. Poraz je spodbudil reformo rimske vojske, ki jo je izvedel Mark Furij Kamil. V novem sistemu so bili vojaki razvr\xc5\xa1\xc4\x8deni v razrede glede na njihovo premo\xc5\xbeenjsko stanje. Leves so skupaj z rorariji in akcenzi spadali med najrevnej\xc5\xa1e. Oboro\xc5\xbeeni so bili z ve\xc4\x8d lahkimi kopji in preprostim okroglim \xc5\xa1\xc4\x8ditom s premerom okoli 90 cm. Ve\xc4\x8dje pravokotna \xc5\xa1\xc4\x8dite (scutum) so v\xc4\x8dasih nosili tisti, ki so si jih lahko privo\xc5\xa1\xc4\x8dili. Bojevali so se v ohlapni formaciji, pogosto pred za\xc4\x8detkom bitke pred prvo bojno \xc4\x8drto, kjer so z metanjem kopij nadlegovali nasprotnika._NEWLINE_V tako organizirani vojski leves niso imeli posebnih enot. K vsaki enoti hastatov je bilo priklju\xc4\x8denih 300 levesov. V odprti bitki so bili razporejeni pred prvo bojno \xc4\x8drto, od koder so z metanjem kopij nadlegovali nasprotnika in \xc5\xa1\xc4\x8ditili napredovanje te\xc5\xbeje oboro\xc5\xbeenih hastatov in druge te\xc5\xbeke pehote. Za za\xc5\xa1\xc4\x8dito bokov in zasledovanje be\xc5\xbee\xc4\x8dega nasprotnika so bili zadol\xc5\xbeeni konjeniki (equites). Rorariji in akcenzi za zadnjo bojno \xc4\x8drto so slu\xc5\xbeili kot podpora in okrepitev razred\xc4\x8denih prednjih bojnih vrst.\n_START_SECTION_\nPolibijski sistem\n_START_PARAGRAPH_\nKamilska organizacija vojske je s\xc4\x8dasoma postala neu\xc4\x8dinkovita, delno tudi zaradi relativno velikega \xc5\xa1tevila lahko oboro\xc5\xbeenih enot, zato je bila sredi 3. stoletja pr. n. \xc5\xa1t. reorganizirana. V novem sistemu, ki ga je uvedel Polibij, je bilo nekaj vrst lahke pehote, med njimi tudi leves, ukinjenih in nadome\xc5\xa1\xc4\x8denih z lahko oboro\xc5\xbeenimi spopadniki \xe2\x80\x93 veliti. Njihova oprema in vloga sta bili zelo podobni opremi in vlogi velitov.'